ET Euroopa Liidu Teataja C 47/7

Ärakuulamise eest vastutava ametniku lõpparuanne juhtumis nr COMP/M.4439 — Ryanair/Aer Lingus

(vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 — EÜT L 162, 19.6.2001, lk 21)

(2008/C 47/04)

Komisjon sai 30. oktoobril 2006 nõukogu määruse (EÜ) nr 139/2004 (edaspidi „ühinemismäärus”) artikli 4 kohase teatise kavandatava koondumise kohta, mille kohaselt ettevõtja Ryanair Holdings Plc (edaspidi „Ryanair”) omandab 4. aprillil 2006. aastal teatavaks tehtud avaliku pakkumise teel kontrolli ettevõtja Aer Lingus Group Plc (edaspidi „Aer Lingus”) üle ühinemismääruse artikli 3 lõike 1 punkti b tähenduses.

Komisjon järeldas pärast teatise esialgset läbivaatamist, et teatatud koondumine kuulub ühinemismääruse kohaldamisalasse, ning et isegi pärast teatise esitaja 19. novembril 2006 esitatud ja 14. detsembril 2006 muudetud kohustuste arvesse võtmist, tekitab kavandatava koondumise kokkusobivus ühisturuga ja EMP lepingu toimimisega tõsiseid kahtlusi.

Seetõttu otsustas komisjon 20. detsembril 2006 algatada menetluse vastavalt ühinemismääruse artikli 6 lõike 1 punktile c. Kokkuleppel pooltega otsustas komisjon 22. veebruaril 2007 vastavalt ühinemismääruse artikli 10 lõike 3 teisele lõigule menetlust 20 päeva võrra pikendada.

27. märtsil 2007 esitas komisjon ettevõtjale Ryanair vastuväited. Juurdepääs toimikule tagati 29. märtsil 2007 CD-ROMi kaudu ning seejärel nn andmeruumi (Data-room) menetluse kaudu, mille suhtes ettevõtjad Ryanair ja Aer Lingus olid kokku leppinud. Kõnealuse menetluse raames saab kaubanduslikult tundlikke andmeid analüüsida tingimustel, mis tagavad alusteabe konfidentsiaalsuse säilimise. Ryanair esitas 17. aprillil 2007 vastuväitele kirjaliku vastuse. Täiendav juurdepääs toimikule anti 1., 6. ja 8. juunil 2007.

Toimikule juurdepääsu ajal esitati Ryanairile eksikombel konfidentsiaalset teavet teatavate kolmandate isikute kohta. Võeti parandusmeetmeid ning sellest teavitati nõuetekohaselt ka asjaomaseid isikuid.

Ryanair ei taotlenud võimalust oma argumentide selgitamiseks suulisel arutelul vastavalt määruse (EÜ) nr 802/2004 artikli 14 lõikele 1.

17. aprillil 2007 esitas Ryanair kohustused vastuväites loetletud konkurentsialaste kahtluste kõrvaldamiseks. Kõnealuseid kohustusi muudeti seejärel 3. mail 2007, millega kaasnes tähtaja pikenemine 15 päeva võrra vastavalt ühinemismääruse artikli 10 lõikele 3. Komisjon viis läbi kõnealuste kohustuste turu-uuringu ja ettevõtjale Ryanair võimaldati 16., 23. ja 30. mail juurdepääs kõnealuse turu-uuringu mittekonfidentsiaalsetele vastustele. Mul ei ole palutud kinnitada turu-uuringu objektiivsust.

Pärast Ryanairi 3. mail 2007. aastal muudetud kohustuste läbivaatamist järeldas komisjon, et need ei lahenda piisavalt vastuväites esitatud konkurentsiprobleeme ja seetõttu takistaks koondumine märkimisväärselt tõhusat konkurentsi ühisturul.

Olen arvamusel, et otsuse eelnõus on esitatud ainult niisugused vastuväited, mille kohta Ryanairil on võimaldatud oma seisukohta teatavaks teha.

Ryanair ei ole käesoleva menetluse jooksul minu ees tõstatanud küsimusi seoses oma õigusega kaitsele.

Muud asjaomased osalised

Ettevõtjal Aer Lingus oli menetluses eriline staatus, kuna ta oli vaenuliku ülevõtmispakkumise sihtmärgiks, ning seetõttu peetakse teda „muuks asjaomaseks osaliseks” määruse (EÜ) nr 802/2004 artikli 11 lõike b tähenduses. Vastavalt oma staatusele osales Aer Lingus aktiivselt igas menetluse etapis. Ettevõtjale Aer Lingus esitati II etapi uurimise ajal teatavad olulised dokumendid. Kõnealusele ettevõtjale saadeti vastuväidete mittekonfidentsiaalne eksemplar. Ettevõtjale anti juurdepääs muudele toimiku dokumentidele määral, mida konkurentsi peadirektoraat asjakohaseks pidas, selleks, et kõnealune ettevõtja saaks esitada märkusi vastavalt määruse (EÜ) nr 802/2004 artikli 17 lõikele 2. See hõlmas ka muu hulgas juurdepääsu andmeruumile Ryanairiga samalaadsetel tingimustel. Ettevõtja Aer Lingus sai ka mittekonfidentsiaalse eksemplari ettevõtja Ryanairi vastustest vastuväitele.

Ettevõtja Aer Lingus väitis, et tema juurdepääs toimikule oli põhjendamatult piiratud ning et tal oleks pidanud olema õigus täielikule juurdepääsule samadel alustel, mis teatist esitaval osalisel, selleks et kasutada täielikult oma õigust saada ära kuulatud. Konkurentsi peadirektoraat lükkas kõnealuse taotluse tagasi ja Aer Lingus ei tõstatanud kõnealust küsimust enam minu ees.

Aer Lingus ei taotlenud võimalust oma argumentide selgitamiseks suulisel arutelul vastavalt määruse (EÜ) nr 802/2004 artikli 14 lõikele 2.

Muud kolmandad isikud

Kaks huvitatud kolmandat isikut komisjoni määruse (EÜ) nr 802/2004 artikli 11 punkti c tähenduses avaldasid soovi menetluses osalemiseks. Nendeks olid Iiri Transpordiministeerium ja SIPTU (ühendus, mis esindab ettevõtja Aer Lingus töötajaid). 4. ja 12. aprilli 2007. aasta otsustes otsustasin ma kõnealused ettevõtjad menetlusse kaasata. Seejärel andis konkurentsi peadirektoraat neile võimaluse oma seisukohtade teatavaks tegemiseks.

Kokkuvõte

Eespool nimetatut silmas pidades leian, et on kinni peetud kõigi käesoleva menetluse osaliste õigusest olla ära kuulatud.